Ulveham

«**Ulveham**» er en norsk folkrocksang av og med det norske bandet Gåte. Låten ble utgitt 12. desember 2023 og vant Melodi Grand Prix 2024. «Ulveham» er komponert av Sveinung Sundli og Ronny Janssen, i tillegg inneholder sangen opptak av en tradisjonell kulokk av folkesangeren Marit Jensen Lillebuen.  

Som vinner av Melodi Grand Prix, er låten Norges bidrag til Eurovision Song Contest 2024 i Malmö. Dette er første gang siden 2006 at Norge deltar med et norskspråklig bidrag i Eurovision Song Contest. Tekstlinjene i den opprinnelige versjonen av sangen var hentet fra middelalderballaden «Møya i ulveham». Eldste kjente belegg for denne er fra det som kalles Karen Brahes folio, en balladesamling satt sammen mellom 1548 og 1583, da med tittelen «Jomfruen i ulveham». Balladesamlinga var senere eid av den danske adelskvinnen og boksamleren Karen Brahe (1657–1736) – for øvrig en slektning av den kjente astronomen Tycho Brahe. I Melodi Grand Prix måtte bandet bytte ut teksten med en nyskrevet tekst for å overholde konkurransens regelverk. Gunnhild Sundli, Magnus Børmark og Jon Even Schärer har vært med på å skrive den nye teksten.  

## Om sangen

Sangen er hentet fra en eldgammel skandinavisk middelalderballade, kalt «Møya i ulveham». Den norske historien finnes i ulike varianter, hovedsakelig fra Telemark. I hovedtrekk går historien ut på at en ung jomfru blir forvandlet til en nål, en kniv og et sverd av sin onde stemor. Menneskene i verden setter imidlertid pris på både nålen, kniven og sverdet. For å straffe jomfruen enda mer, forvandler stemoren henne til en ulv. Historien ender med at stemoren blir med barn, og på vei til kirken kaster ulven seg over henne og drikker stemorens hjerteblod. Dette opphever forbannelsen, og jomfruen kommer ut av ulvehammen. 

Varianter av historien finnes også igjen i eldre tradisjon på dansk og svensk. I de svenske variantene er det en ung mann so blir omskapt til ulv, og visen blir derfor kalt «Den förtrollade riddaren».

«Ulveham» starter med en tradisjonell kulokk, hentet fra et eldre opptak med folkesangeren Marit Jensen Lillebuen. 

## Melodi Grand Prix
Låten ble plukket ut til å delta i Melodi Grand Prix 2024 og var det siste bidraget ut i delfinale 2 lørdag 20. januar 2024. I delfinalen var «Ulveham» én av tre låter som gikk videre til finalen i Trondheim Spektrum lørdag 3. februar 2024. I ukene frem mot finalen avanserte låten på oddsen, og den klatret opp som favoritt til å vinne.

I den norske finalen var «Ulveham» nest sist ut på scenen av ni deltakere. Bandet innfridde favorittstempelet og vant konkurransen med flest folkestemmer. Som vinnere fikk de representere Norge i Eurovision Song Contest 2024 i Malmö. Dette var første gang siden Christine Guldbrandsens «Alvedansen» i 2006 at Norge stilte med et norskspråklig bidrag.

Norge deltok i andre halvdel av semifinale 2 torsdag 9. mai, der «Ulveham» kvalifiserte seg til finalen. I finalen endte «Ulveham» på 23. plass i juryavstemningen og 24. plass i telefonavstemningen, og ente på sisteplass sammenlagt med 16 poeng. Dette var den tolvte sisteplassen til Norge i Eurovision Song Contest.

### Strid om teksten
I Melodi Grand Prix og Eurovision Song Contest krever regelverket at både tekst og melodi må være orginale og ikke tidligere utgitt. Siden «Ulveham» har tekst hentet fra en nærmere tusen år gammel ballade, bryter dette med konkurransereglene. 

Etter Gåtes opptreden i delfinale 2 i januar 2024 ble låten favoritt til å vinne den norske finalen. For å unngå problemer ved en eventuell deltakelse i Eurovision Song Contest, tok NRK en sjekk med EBU, som arrangerer Eurovision Song Contest. Etter en vurdering kom EBU frem til at kulokk-opptaket med Marit Jensen Lillebuen kunne godkjennes. For å være på den sikre siden bestemte NRK at hele teksten skulle erstattes med en nyskrevet og original tekst. Dermed deltok Gåte med en nyskrevet tekst i den norske finalen. Musikkansvarlig Stig Karlsen uttalte til NRK at «låtens tittel og historiske tematikk» ville bestå.

## Listeplasseringer

### Ukeslister

## Noter


## Referanser